|  |
| --- |
| Styrk relationen til fremtidens talenter igennem et projektorienteret forløb |

**Hvad er et projektorienteret forløb?**

Studerende på kandidatuddannelsen i Historie kan tage et projektorienteret forløb (praktik), som af hensyn til deres samlede uddannelsesforløb i hovedreglen er placeret i efterårssemestret.

Et projektorienteret forløb er et læringsforløb og et gensidigt samarbejde, hvor den studerende er en del af jeres dagligdag og bidrager til opgaveløsningen i jeres virksomhed/organisation.

Den studerende indgår ikke i et lønnet ansættelsesforhold.

**Hvad får I som virksomhed/organisation ud af et samarbejde med studerende fra kandidatuddannelsen i Historie?**

Som virksomhed / organisation kan I forvente, at den studerende er i stand til at indgå i større eller mindre projekter, herunder planlægge og gennemføre undersøgelser og forholde sig kritisk til den anvendte empiri. Den studerende er trænet i at overskue og analysere store mængder data, arbejde kreativt og problemorienteret, selvstændigt udarbejde og strukturere skriftlige fremstillinger og formidle komplekse ideer. Den studerende vil derfor agilt kunne iklæde sig de analytiske briller og indgå i opgaver, der bl.a. berører koordinering af aktiviteter, organisering af events, produktion af tekster til SoMe og hjemmesider samt større oplysnings- og formidlingsprojekter - både internt og eksternt i enheden. I kan forvente, at den studerende tager ansvar for sine arbejdsopgaver og arbejder systematisk og løsningsorienteret både selvstændigt og i samarbejde med andre.

**Hvad er forventningen til dig som projektvært?**

Den studerende skal stilles fagligt relevante arbejdsopgaver og tildeles en kontaktperson i virksomheden/organisationen, som løbende kan give sparring.

Inden den studerende begynder, skal I sammen med den studerende udfylde en [projektaftale](https://studerende.au.dk/fileadmin/studerende.au.dk/Arts/Undervisning/Projekt_-_praktik/Formular_Aftale_om_projektorienteret_forloeb_Arts.pdf). Det er den studerendes ansvar, at aftalen udfyldes.

Vi anbefaler, at I inden forløbets start, inviterer den studerende til et møde for at tale om, hvilke konkrete opgaver I forventer, den studerende skal involveres i.

Desuden har tidligere projektværter haft god erfaring med at afholde løbende statusmøder, så der sikres en gensidig forventningsafstemning undervejs.

**Hvilke krav stiller universitetet til studerende, som er i et projektorienteret forløb?**

Ud over at være en del af jeres virksomhed/organisation skal den studerende samtidig deltage i vejledning, undervisning på universitetet og bruge tid på specialeforberedende arbejde. Det projektorienterede forløb afsluttes med en eksamen, som den studerende også har brug for tid til at forberede undervejs.

Som projektvært skal du derfor forvente, at den studerende skal have tid til at løse opgaver stillet af universitetet.

**Kontakt til universitetet undervejs?**

Den primære kontakt og dialog er mellem jer og den studerende.

Jeres kontaktperson på Aarhus Universitet er den studerendes faglige vejleder, og I er altid velkommen til at kontakte vedkommende, hvis der opstår spørgsmål. Kontaktinformationen vil fremgå af projektaftalen.

Du kan læse mere om [projektorienteret forløb](https://arts.au.dk/samarbejde/samarbejde-med-studerende/samarbejdsmuligheder/praktik-og-projektorienteret-forloeb) og find informationer om rammerne for forsikring, ophavsret samt erkendtlighed [her.](https://www.au.dk/samarbejde/samarbejde-med-studerende-og-yngre-forskere/rekrutter-studerende-via-jobbankaudk/projektorienterede-forloeb-i-virksomheder-og-organisationer/information-om-projektorienterede-forloeb)

Venlig hilsen

**Nina Javette Koefoed**

Afdelingsleder, lektor

Tlf: +45 87 16 21 98Personsøger: Privat tlf.:

Mobiltlf.:

Fax:

Email: afdelingsleder.historie@cas.au.dk